CELEX: 32021R0734
Language: sk
Date: 2021-05-05 00:00:00
Title: Vykonávacie nariadenie Komisie (EÚ) 2021/734 z 5. mája 2021, ktorým sa mení vykonávacie nariadenie Komisie (EÚ) 2021/521, ktorým sa stanovujú osobitné úpravy mechanizmu, podľa ktorého sa vývoz určitých výrobkov podmieňuje predložením vývozného povolenia

6.5.2021   
               
               
                  SK
               
               
                  Úradný vestník Európskej únie
               
               
                  L 158/13
               
            
         VYKONÁVACIE NARIADENIE KOMISIE (EÚ) 2021/734
         z 5. mája 2021,
         ktorým sa mení vykonávacie nariadenie Komisie (EÚ) 2021/521, ktorým sa stanovujú osobitné úpravy mechanizmu, podľa ktorého sa vývoz určitých výrobkov podmieňuje predložením vývozného povolenia
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2015/479 z 11. marca 2015 o spoločných pravidlách pre vývozy (1), a najmä na jeho článok 6,
         keďže:
         
                     (1)
                  
                  
                     Komisia prijala 30. januára 2021 vykonávacie nariadenie (EÚ) 2021/111 (2), ktorým sa vývoz vakcín proti ochoreniu COVID-19, ako aj aktívnych látok vrátane bánk materských buniek a pracovných buniek používaných na výrobu týchto vakcín podmieňuje predložením vývozného povolenia podľa článku 5 nariadenia (EÚ) 2015/479. Komisia na konci šesťtýždňového obdobia, ktoré nasledovalo po nadobudnutí účinnosti uvedených opatrení, prijala vykonávacie nariadenie (EÚ) 2021/442 (3), ktorým sa vývoz tých istých výrobkov podmieňuje predložením vývozného povolenia podľa článku 6 nariadenia (EÚ) 2015/479 až do 30. júna 2021.
                  
               
                     (2)
                  
                  
                     Komisia 24. marca 2021 prijala vykonávacie nariadenie (EÚ) 2021/521 (4), ktorým sa ako dodatočný faktor, ktorý treba zohľadniť pri zvažovaní udelenia vývozného povolenia, zavádza potreba zvážiť, či toto povolenie neohrozuje v Únii bezpečnosť dodávok tovaru, na ktorý sa vzťahuje vykonávacie nariadenie (EÚ) 2021/442. Tým istým vykonávacím nariadením bola dočasne pozastavená aj výnimka pre určité krajiny určenia z rozsahu pôsobnosti nariadenia (EÚ) 2021/442.
                  
               
                     (3)
                  
                  
                     Vykonávacie nariadenie Komisie (EÚ) 2021/521 bolo prijaté podľa článku 5 nariadenia (EÚ) 2015/479 a uplatňuje sa maximálne na obdobie šiestich týždňov.
                  
               
                     (4)
                  
                  
                     Napriek zrýchleniu očkovania v celej Únii je pandémia naďalej závažným problémom a podmienky opísané v odôvodneniach vykonávacieho nariadenia (EÚ) 2021/521 stále pretrvávajú.
                  
               
                     (5)
                  
                  
                     Osobitné opatrenia zavedené vykonávacím nariadením (EÚ) 2021/521 by sa preto mali naďalej uplatňovať do 30. júna 2021.
                  
               
                     (6)
                  
                  
                     Island, Lichtenštajnsko a Nórsko (štáty EZVO, ktoré sú členmi EHP) sa zúčastňujú na vnútornom trhu Únie v súlade s Dohodou o Európskom hospodárskom priestore. Väčšina vývozu do štátov EZVO, ktoré sú členmi EHP, predstavujú vakcíny, ktoré zaobstaral niektorý z členských štátov v rámci dohody o predbežnom nákupe uzavretej Úniou a ďalej predal uvedeným krajinám. Na základe informácií získaných pri vykonávaní nariadenia (EÚ) 2021/521 nič nenasvedčuje tomu, že by tento vývoz smeroval cez štáty EZVO, ktoré sú členmi EHP, do iných krajín, ktoré nie sú oslobodené od mechanizmu vývozného povolenia podľa článku 1 ods. 9 vykonávacieho nariadenia (EÚ) 2021/442. Preto v prípade vývozu do štátov EZVO, ktoré sú členmi EHP, nie je potrebné pokračovať v pozastavení výnimky z uvedeného mechanizmu.
                  
               
                     (7)
                  
                  
                     Vykonávacie nariadenie (EÚ) 2021/521 by sa preto malo zodpovedajúcim spôsobom zmeniť a zmena by sa mala uplatňovať okamžite.
                  
               
                     (8)
                  
                  
                     Opatrenia stanovené v tomto nariadení sú v súlade so stanoviskom výboru zriadeného článkom 3 ods. 1 nariadenia (EÚ) 2015/479,
                  
               PRIJALA TOTO NARIADENIE:
         
            Článok 1
            Vykonávacie nariadenie (EÚ) 2021/521 sa mení takto:
            
                        1.
                     
                     
                        V článku 1 sa druhý odsek nahrádza takto:
                        „Pozastavenie sa však nevzťahuje na tieto krajiny a územia:
                        
                                    —
                                 
                                 
                                    Andorra,
                                 
                              
                                    —
                                 
                                 
                                    Faerské ostrovy,
                                 
                              
                                    —
                                 
                                 
                                    Island,
                                 
                              
                                    —
                                 
                                 
                                    Lichtenštajnsko,
                                 
                              
                                    —
                                 
                                 
                                    Nórsko,
                                 
                              
                                    —
                                 
                                 
                                    San Maríno,
                                 
                              
                                    —
                                 
                                 
                                    Vatikán,
                                 
                              
                                    —
                                 
                                 
                                    zámorské krajiny a územia uvedené v prílohe II k Zmluve o fungovaní Európskej únie,
                                 
                              
                                    —
                                 
                                 
                                    Büsingen,
                                 
                              
                                    —
                                 
                                 
                                    Helgoland,
                                 
                              
                                    —
                                 
                                 
                                    Livigno,
                                 
                              
                                    —
                                 
                                 
                                    Ceuta and Melilla.“
                                 
                              
                  
                        2.
                     
                     
                        V článku 3 sa druhý odsek nahrádza takto:
                        „Uplatňuje sa do 30. júna 2021.“
                     
                  
         
            Článok 2
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 5. mája 2021
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 83, 27.3.2015, s. 34.
         
            (2)  Vykonávacie nariadenie Komisie (EÚ) 2021/111 z 29. januára 2021, ktorým sa vývoz určitých výrobkov podmieňuje predložením vývozného povolenia (Ú. v. EÚ L 31 I, 30.1.2021, s. 1).
         
            (3)  Vykonávacie nariadenie Komisie (EÚ) 2021/442 z 11. marca 2021, ktorým sa vývoz určitých výrobkov podmieňuje predložením vývozného povolenia (Ú. v. EÚ L 85, 12.3.2021, s. 190).
         
            (4)  Vykonávacie nariadenie Komisie (EÚ) 2021/521 z 24. marca 2021, ktorým sa stanovujú osobitné úpravy mechanizmu, podľa ktorého sa vývoz určitých výrobkov podmieňuje predložením vývozného povolenia (Ú. v. EÚ L 104, 25.3.2021, s. 52).